    
Na temelju članka 48. Zakona o lokalnoj i područnoj (regionalnoj) samoupravi (''Narodne novine'' broj 33/01, 60/04,129/05, 109/07, 125/08, 36/09 , 150/11, 144/12 i 19/13, 137/15 i 123/17) i članka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18) i članka 46. Statuta Općine Škabrnja („Službeni glasnik  Općine Škabrnja“ broj 02/13 i 01/18), općinski načelnik  Općine Škabrnja  dana 30. srpnja 2018. godine donosi

PRAVILNIK 
o radu, plaći i drugim materijalnim pravima službenika i namještenika Općine Škabrnja

1. OPĆE  ODREDBE
Članak 1.
Ovim  Pravilnikom o radu, plaći i drugim materijalnim pravima službenika i namještenika Općine Škabrnja (u nastavku teksta: Pravilnik), uređuje se: radno vrijeme, dopusti, pravo na plaću i druga materijalna prava iz radnog odnos za službenike i namještenike  zaposlene u Jedinstvenom upravnom odjelu Općine Škabrnja i Vlastitom  komunalnom pogonu  Općine Škabrnja (u daljnjem tekstu: službenici i namještenici). 


2. RADNO VRIJEME, ODMORI I DOPUSTI

Radno vrijeme
Članak 2.
Puno radno vrijeme službenika i namještenika zaposlenih u Jedinstvenom upravnom odjelu i Vlastitom komunalnom pogonu Općine Škabrnja je 40 sati tjedno.
Tjedno radno vrijeme raspoređuje se, u pravilu,  na pet radnih dana, od ponedjeljka do petka od 08:00 do 16:00 sati (zimsko radno vrijeme), te od 07:00 do 15:00 sati (ljetno radno vrijeme).
Službenik i namještenik mora biti obaviješten o promjeni rasporeda radnog vremena najmanje tjedan dana unaprijed, u pisanom obliku, s točno naznačenim satom početka rada, osim u slučaju hitnog prekovremenog rada i drugim sličnim slučajevima prijeke potrebe, o čemu je službenika i namještenika nužno u pisanom obliku obavijestiti najmanje 24 sata unaprijed.
Poslodavac je dužan voditi evidenciju radnog vremena.

Na zahtjev službenika ili namještenika, čelnik tijela dužan je dostaviti evidenciju iz prethodnog stavka ovoga članka.
Članak 3.
Službenici i namještenici koji rade puno radno vrijeme imaju svakoga radnog dana pravo na odmor (stanku) od 30 minuta, a koriste ga u skladu s rasporedom što ga utvrdi čelnik ili osoba koju on ovlasti.
Vrijeme odmora iz stavka 1. ovoga članka ubraja se u radno vrijeme i ne može se odrediti u prva tri sata nakon početka radnog vremena niti u zadnja dva sata prije završetka radnog vremena.
Između dva uzastopna radna dana službenici i namještenici imaju pravo na odmor od najmanje 12 sati neprekidno.
Službenici i namještenici imaju pravo na tjedni odmor u trajanju od 48 sati neprekidno.
Dani tjednog odmora su subota i nedjelja.
Ako je prijeko potrebno da službenici i namještenici rade na dan (dane) tjednog odmora, osigurava im se korištenje tjednog odmora tijekom sljedećeg tjedna.
Ako službenici i namještenici zbog potrebe posla ne mogu koristiti tjedni odmor na način iz stavka 6. ovoga članka, mogu ga koristiti naknadno u  dogovoru, odnosno  prema odluci neposredno nadređenog službenika i namještenika, čime im se osigurava korištenje tjednog odmora najkasnije u roku od 14 dana.

Godišnji odmor
Članak 4.
Službenik i namještenik ima za svaku kalendarsku godinu pravo na plaćeni godišnji odmor u trajanju od najmanje 20 radnih dana.
Osnovica za izračun godišnjeg odmora iz prethodnog stavka uvećava se prema pojedinačno određenim mjerilima:
1. s obzirom na stupanj stručne spreme:
–  službenicima  VSS 5 dana
–  službenicima VŠS 4 dana
– službenicima i namještenicima SSS 3 dana
– namještenicima  NSS 2 dana

2. s obzirom na dužinu radnog staža:
– od navršenih 5 do navršenih 9 godina radnog staža 1 dana
– od navršenih 10 do navršenih 14 godina radnog staža 2 dana
– od navršenih 15 do navršenih 19 godina radnog staža 3 dana
– od navršenih 20 do navršenih 24 godina radnog staža 4 dana
– od navršenih 25 do navršenih 29 godina radnog staža 5 dana
– od navršenih 30 do navršenih 34 godina radnog staža 6 dana
– od navršenih 35 i više godina radnog staža 7 dana.
3. s obzirom na posebne socijalne uvjete:
– roditelju, posvojitelju ili skrbniku s jednim malodobnim djetetom 2 dan
– roditelju, posvojitelju ili skrbniku za svako daljnje malodobno dijete još po 1 dan
– samohranom roditelju, posvojitelju ili skrbniku s jednim malodobnim djetetom 3 dana
– roditelju, posvojitelju ili skrbniku djeteta s invaliditetom, bez obzira na ostalu djecu 3 dana
– osobi s invaliditetom 3 dana
– osobi s tjelesnim oštećenjem najmanje 50% 2 dana.
Ukupno trajanje godišnjeg odmora određuje se na način da se osnovica za izračun godišnjeg odmora uvećava za zbroj svih dodatnih dana utvrđenih točkama 1 do 3 stavka 2. ovoga članka, s tim da ukupno trajanje godišnjeg odmora ne može iznositi manje od 20 radnih dana niti više od 30 radnih dana u godini.

Vrijeme korištenja godišnjeg odmora utvrđuje se planom korištenja godišnjeg odmora kojeg donosi pročelnik, uz prethodnu suglasnost načelnika, najkasnije do 30. ožujka za tekuću godinu.
Najmanje petnaest dana prije korištenja godišnjeg odmora, službenicima i namještenicima se mora dostaviti odluka o trajanju godišnjeg odmora i razdoblju njegovog korištenja.
Službenik i namještenik može koristiti godišnji odmor u neprekidnom trajanju ili u  dijelovima.
Ako službenik i namještenik koristi godišnji odmor u  dijelovima, prvi dio mora biti u trajanju od najmanje 2 tjedna neprekidno i mora se koristiti tijekom kalendarske godine za koju ostvaruje pravo na godišnji odmor.
Drugi dio godišnjeg odmora službenik i namještenik mora iskoristiti najkasnije do 30. lipnja iduće godine.
Službenik i namještenik ima pravo koristiti jedan put po  jedan dan godišnjeg odmora prema svom zahtjevu i u vrijeme koje on sam odredi, ali je o tome dužan obavijestiti pročelnika.

Za vrijeme korištenja godišnjeg odmora ili plaćenog dopusta, službeniku ili namješteniku pripada naknada plaće u visini kao da je radio u redovnom radnom vremenu.

Članak 5.
Godišnji odmor, odnosno dio godišnjeg odmora koji  nije iskorišten u kalendarskoj godini u kojoj je stečen, zbog bolesti te korištenja prava na rodiljni, roditeljski i posvojiteljski dopust, te dopust radi skrbi i njege djeteta s težim smetnjama u razvoju,  službenik ili namještenik ima pravo iskoristiti po povratku na rad, a najkasnije do 30. lipnja sljedeće kalendarske godine.

Članak 6.
Službenicima i namještenicima se može odgoditi, odnosno prekinuti korištenje godišnjeg odmora radi izvršavanja važnih i neodgodivih poslova.
Odluku o odgodi, odnosno prekidu korištenja godišnjeg odmora za službenike i namještenike Jedinstvenog upravnog odjela donosi pročelnik, odnosno za pročelnika Općinski načelnik, a za namještenike Vlastitog komunalnog pogona Upravitelj pogona.
Službenicima i namještenicima kojima je odgođeno ili prekinuto korištenje godišnjeg odmora, mora se omogućiti naknadno korištenje, odnosno nastavljanje korištenja godišnjeg odmora.

Članak 7.
 U trajanje godišnjeg odmora ne uračunavaju se: subote, nedjelje, blagdani i neradni dani određeni zakonom, kao i  razdoblje privremene nesposobnosti za rad koje je utvrdio ovlašteni liječnik, te dani plaćenog dopusta.
Službenici i namještenici koji su se prvi put zaposlili ili imaju prekid rada između dva radna odnosa duži od osam dana, stječu pravo na godišnji odmor nakon šest mjeseci neprekidnoga rada.
Službenici i namještenici imaju pravo na jednu dvanaestinu godišnjeg odmora za svaki navršeni mjesec dana rada:
-  ako u kalendarskoj godini u kojoj su zasnovali radni odnos nisu stekli pravo na godišnji
odmor, jer nije proteklo šest mjeseci neprekidnog rada;
· ako im radni odnos prestaje prije nego navrši šest mjeseci neprekidnog rada.
Članak 8.
Službenici i namještenici imaju pravo na naknadu stvarnih troškova prouzročenih odgodom, odnosno prekidom korištenja godišnjeg odmora.
Troškovima iz stavka 1. ovoga članka smatraju se putni i drugi troškovi.
Putnim se troškovima smatraju stvarni troškovi prijevoza koji su službenici i namještenici koristili u polasku i povratku iz mjesta zaposlenja do mjesta u kojem su koristili godišnji odmor u trenutku prekida .
Drugim se troškovima smatraju ostali izdaci koji su za službenike i namještenike nastali zbog odgode, odnosno prekida godišnjeg odmora, što dokazuju odgovarajućom dokumentacijom.

Plaćeni dopust
Članak 9.
Službenici i namještenici imaju pravo na dopust uz naknadu plaće (plaćeni dopust) u jednoj kalendarskoj godini u sljedećim slučajevima:

- zaključenje braka - 5 radnih dana
- rođenje ili  posvojenje  djeteta - 5 radnih dana
- smrt supružnika, roditelja, očuha i maćehe, djeteta, posvojitelja, posvojenika i unuka -    5   radnih dana
- smrt ostalih krvnih srodnika zaključno s četvrtim stupnjem srodstva, odnosno tazbinskih srodnika zaključno s drugim stupnjem srodstva - 2 radna dana
- selidba u istom mjestu stanovanja - 2 radna dana
- selidba u drugo mjesto stanovanja - 4 radna dana
- dobrovoljni davatelji krvi za svako dobrovoljno davanje - 2 radna dana
- teška bolest djeteta supružnika, djeteta ili roditelja - 5 radnih dana
- nastup na kulturnim i sportskim priredbama - 1 radni dana
- sudjelovanje na sindikalnim susretima, seminarima, obrazovanju za sindikalne aktivnosti i dr. -   2 radna dana
- elementarne nepogode koja je neposredno zadesila službenika i namještenika  - 5 radnih dana.

Službenici i namještenici imaju pravo na plaćeni dopust za svaki smrtni slučaj naveden u stavku 1. ovog članka, kao i  za svako dobrovoljno davanje krvi.
Članak 10.
Službenik i namještenik za vrijeme stručnog ili općeg školovanja, osposobljavanja ili usavršavanja na koje je upućen od strane čelnika tijela, ima pravo na plaćeni dopust u sljedećim slučajevima:

· za svaki ispit po predmetu - 2 dana
·    za završni rad  - 5 dana
· za stručni ispit - 5 dana.

Članak 11.
U pogledu stjecanja prava iz radnog odnosa ili u vezi s radnim odnosom, razdoblja plaćenog dopusta smatraju se vremenom provedenim na radu.



Neplaćeni dopust
Članak 12.
Službenicima i namještenicima se na njihov zahtjev, zbog osobito opravdanih objektivnih ili osobnih razloga može odobriti dopust bez naknade plaće (neplaćeni dopust).

3. ZDRAVLJE I SIGURNOST NA RADU


Članak 13.
Općina Škabrnja je dužna osigurati uvjete za zdravlje i sigurnost službenika i namještenika na radu, te  će poduzeti sve zakonske mjere za zaštitu života, sigurnosti i zdravlja službenika i namještenika, uključujući njihovo osposobljavanje za siguran rad, sprečavanje opasnosti na radu i pružanje informacija o poduzetim mjerama zaštite na radu.


4. PLAĆE, DODACI NA PLAĆE I NAKNADE

Članak 14.
Plaću službenika i namještenika čine osnovna plaća i dodaci na osnovnu plaću.
Osnovna plaća je umnožak koeficijenta složenosti poslova radnog mjesta na koje je službenik ili namještenik raspoređen i osnovice za izračun plaće, uvećan za 0,5% za svaku navršenu godinu radnog staža.
Članak 15.
Osnovicu za izračun plaće, te koeficijent složenosti poslova pojedinog ranog mjesta, određuju se posebnom Odlukom.

Članak 16.
Plaća se isplaćuje  najkasnije do 15. u mjesecu  za prethodni mjesec.
Od jedne do druge isplate plaće ne smije proći više od 30 dana.

Članak 17.
Osnovna plaća službenika i namještenika uvećat će se za svaki sat rada i to:
· za prekovremeni rad  50%
· za rad subotom  25%
· za rad nedjeljom  35%

Dodaci iz stavka 1. ovog članka međusobno se ne isključuju.
Ako službenik, odnosno namještenik radi na blagdane i u neradne dane utvrđene zakonom ima pravo na plaću uvećanu za 150%.
Prekovremenim radom smatra se svaki sat rada duži od 8 sati dnevno, kao i svaki sat rada subotom i nedjeljom.

Prekovremeni rad se obavlja temeljem posebnog naloga pročelnika, odnosno upravitelja vlastitog komunalnog pogona u kojemu je naveden opis i vrijeme izvršenja rada.

Umjesto uvećanja osnovne plaće po osnovi iz stavka 1. ovog članka službenik ili namještenik može koristiti jedan ili više slobodnih radnih dana prema ostvarenim satima prekovremenog rada u omjeru 1:1,5 (1 sat prekovremenog rada = 1,5 sati redovnog rada).
Članak 18.
Ako je službenik ili namještenik odsutan s rada zbog bolovanja do 42 dana, pripada mu naknada plaće u visini od 85 % od njegove osnovne plaće.

Pod plaćom na osnovi koje se utvrđuje osnovica za naknadu plaće podrazumijeva se redovita mjesečna plaća te naknada plaće isplaćena za vrijeme odsutnosti s rada (godišnji odmor, plaćeni dopust i bolovanje).

Naknada u 100% iznosu osnovne plaće pripada službeniku ili namješteniku kad je na bolovanju zbog profesionalne bolesti ili ozljede na radu.




5. DRUGA MATERIJALNA PRAVA SLUŽBENIKA I NAMJEŠTENIKA


Članak 19.
Regres
Službeniku i namješteniku pripada pravo na regres za korištenje godišnjeg odmora u visini koju Odlukom utvrdi općinski načelnik.

Otpremnina pri odlasku u mirovinu 
Službeniku i namješteniku koji odlazi u mirovinu pripada pravo na neto otpremninu u iznosu od tri prosječne mjesečne neto plaće isplaćene mu u posljednja tri mjeseca prije odlaska u mirovinu.
Pomoći
Službenik i namještenik ima pravo na pomoć u slučaju:
    -  bolovanja dužeg od 90 dana – jednom godišnje u visini jedne  proračunske osnovice,
    -  nastanka teške invalidnosti službenika i namještenika, malodobne djece ili supružnika    službenika i namještenika – u visini jedne  proračunske osnovice,
· smrti supružnika, djeteta i roditelja – 1 proračunske osnovice
-  rođenja djeteta u visini 50% jedne proračunske osnovice.

 Obitelj službenika i namještenika ima pravo na pomoć u slučaju:

· smrti službenika i namještenika koji izgubi život u obavljanju ili povodom obavljanja službe, odnosno rada – 3 proračunske osnovice i troškove pogreba;
· smrti službenika i namještenika  – 2 proračunske osnovice; 


Članak 20.
Jubilarna nagrada
1. Službeniku i namješteniku se isplaćuje jubilarna nagrada za rad ukoliko navrši:

·  5 godina – u visini 1 osnovice iz stavka 2. ovoga članka,
·  10 godina – u visini 1,25 osnovice iz stavka 2. ovoga članka;
· 15 godina – u visini 1,50 osnovice iz stavka 2. ovoga članka;
· 20 godina – u visini 1,75 osnovice iz stavka 2. ovoga članka;
· 25 godina – u visini 2 osnovice iz stavka 2. ovoga članka;
· 30 godina – u visini 2,50 osnovice iz stavka 2. ovoga članka;
· 35 godina – u visini 3 osnovice iz stavka 2. ovoga članka;
· 40 godina – u visini 4 osnovice iz stavka 2. ovoga članka i
· 45 godina – u visini 5 osnovica iz stavka 2. ovoga članka.


2.  Osnovica za isplatu jubilarne nagrade iznosi 3.600,00 kuna neto.
3.  Jubilarna nagrada isplaćuje se sljedećeg mjeseca nakon što zaposlenik ostvari pravo na  
        jubilarnu nagradu.


Dar u prigodi Dana sv. Nikole

Svakom službeniku i  namješteniku roditelju djeteta mlađeg od 15 godina i koje je navršilo 15 godina u tekućoj godini u kojoj se isplaćuje dar, pripada pravo na dar u prigodi Dana sv. Nikole, u visini koju posebnom Odlukom utvrdi  općinski načelnik.


Nagrada za božićne blagdane
Službenicima i namještenicima pripada pravo na isplatu godišnje nagrade za božićne blagdane u visini koju  posebnom Odlukom utvrdi općinski načelnik.

Članak 21.

Kod isplate prigodnih nagrada (božićnica, regres i sl.), ukupan iznos ne smije prijeći neoporezivi iznos primitaka na godišnjoj razini.





Službena putovanja

Članak 22. 
Kada je službenik ili namještenik upućen na službeno putovanje koje je udaljeno više  od 30 km od mjesta rada ili mjesta prebivališta, pripada mu puna naknada prijevoznih troškova, naknada punog iznosa hotelskog računa za spavanje i dnevnica do visine dnevnice na koju se prema poreznim propisima ne plaća porez.

Za vrijeme provedeno na službenom putovanju od 12 do 24 sata službeniku ili namješteniku pripada puna dnevnica, a od 8 do 12 sati 1/2 dnevnice.

Kada je službenik upućen na službeno putovanje na  udaljenosti manjoj od 30 km, ostvaruje samo pravo na naknadu troškova sredstava javnog prijevoza.


Putni trošak

Članak 23.

 Službeniku i namješteniku nadoknađuju se troškovi mjesnog javnog prijevoza za dolazak na posao i povratak s posla u visini za poslodavca najpovoljnijeg troška javnog prijevoza koji mu omogućuje redoviti dolazak na posao i povratak s posla.

Službeniku ili namješteniku koji za dolazak na posao i povratak s posla ne koristi mjesni javni prijevoz, a taj prijevoz omogućuje redoviti dolazak na posao i povratak s posla, naknada troškova prijevoza isplaćuje se na način da se mjesečna naknada sukladno odredbama ovoga članka umanjuje za 25%.

Službenik i namještenik koji ima manje od 2 km od adrese stanovanja do adrese rada, odnosno manje od 2 km od stanice međumjesnog prijevoza do adrese rada ili do adrese stanovanja, nema pravo na naknadu troškova mjesnog prijevoza u mjestu stanovanja, odnosno u mjestu rada.

Ako je službeniku ili namješteniku odobreno korištenje privatnog automobila u službene svrhe, službenik odnosno namještenik ima pravo na naknadu troškova korištenja privatnog automobila u visini neoporezivog iznosa utvrđenog Pravilnikom o porezu na dohodak.


6. IZVRŠNE ODREDBE
Članak 24.

Stupanjem na snagu ovog Pravilnika prestaje važiti Pravilnik o radu Općine Škabrnja („Službeni glasnik Općine Škabrnja“ broj  03/2010.) 

Članak 25.
Ovaj Pravilnik stupa na snagu osmog dana od dana objave u „Službenom glasniku Općine Škabrnja“

KLASA:110-01/18-01/01
URBROJ:2198/05-02-18-1
Škabrnja, 30.srpnja 2018. godine

OPĆINSKI NAČELNIK
                                                                                                                      Nediljko Bubnjar
